b"\n_START_ARTICLE_\nPort Sa\xc3\xafd\n_START_SECTION_\nHist\xc3\xb2ria\n_START_PARAGRAPH_\nPort Sa\xc3\xafd fou fundada durant el regnat de Said Pasha el 25 d'abril de 1859, quan Ferdinand de Lesseps va donar el senyal simb\xc3\xb2lic d'inici de les obres. La major part de la ciutat actual estava situada sota l'aigua; el lloc fou triat perqu\xc3\xa8 la profunditat de l'aigua era la convenient per construir el canal. Al lloc principal s'hi va erigir despr\xc3\xa9s un monument a Lesseps (1899)._NEWLINE_El creixement fou molt r\xc3\xa0pid i tot s'havia de portar de fora. A mesura que el canal progressava arribaven nous obrers. El 1860 hi vivien dos mil persones incloent els europeus i el 1869, en acabar el canal, ja eren deu mil. D'aquesta \xc3\xa8poca nom\xc3\xa9s es conserva un far. Amb la posada en marxa del canal van arribar c\xc3\xb2nsols dels pa\xc3\xafsos europeus. El 1882 els brit\xc3\xa0nics van entrar a Egipte per Suez. Al final del segle era el dip\xc3\xb2sit m\xc3\xa9s gran de carb\xc3\xb3 del m\xc3\xb3n. A l'inici del segle XX servia com a port per l'exportaci\xc3\xb3 del cot\xc3\xb3, arr\xc3\xb2s i altres productes del delta. El 1907 tenia 49.884 habitants. El khediv Isma\xc3\xafl va fer construir quatre fars a Rosetta, Burullus, Burdj al-Izba i el mateix Port Sa\xc3\xafd, aquest de 53 metres d'alt i que es veia a 30 km. El 1936 es va signar a la ciutat el tractat entre Egipte i la Gran Bretanya pel qual els brit\xc3\xa0nics retiraven les seves tropes excepte algunes per protegir el canal i rodalia. Aquest tractat fou denunciat despr\xc3\xa9s de la Segona Guerra Mundial provocant algun conflicte amb les tropes brit\xc3\xa0niques del canal el 1951. El 1952 va esclatar la revoluci\xc3\xb3 eg\xc3\xadpcia que va portar m\xc3\xa9s tard al poder a Gamal Abdel Nasser._NEWLINE_El 1956 Nasser va nacionalitzar el canal i Gran Bretanya, Fran\xc3\xa7a i Israel li van declarar la guerra (octubre-novembre de 1956) i Port Sa\xc3\xafd va quedar damnada en els atacs aeris i per les forces occidentals que van desembarcar (l'est\xc3\xa0tua de Lesseps fou destru\xc3\xafda entre altres). Port Sa\xc3\xafd fou teatre dels principals combats. Finalment els invasors es van haver de retirar el 23 de desembre de 1956 (dia que fou declarat festa major de Port Sa\xc3\xafd). Despr\xc3\xa9s de la guerra la ciutat fou restaurada i el canal es va reobrir. El juny de 1967 els israelians van arribar al costat oriental del canal i aquest va quedar tancat provocant una forta decad\xc3\xa8ncia a la ciutat; els residents foren evacuats el 1973 durant la guerra del Yom Kippur. El 5 de juny de 1975 Egipte va posar fi al bloqueig del canal i el 1976 la ciutat fou declarada port lliure. Despr\xc3\xa9s dels acords de Camp David de 1978 i la pau eg\xc3\xadpcia-israeliana de 1979, es va reobrir i la ciutat va recuperar la seva antiga prosperitat.\n_START_SECTION_\nAeroport\n_START_PARAGRAPH_\nL'aeropot de Port Sa\xc3\xafd est\xc3\xa1 a 6 km del centre de la ciutat. Fou modernitzat darrerament i convertit en internacional, reobrint el febrer del 2011\n_START_SECTION_\nTren\n_START_PARAGRAPH_\nL'estaci\xc3\xb3 de tren \xc3\xa9s al carrer Mustafa Kamal; el servei de trens \xc3\xa9s freq\xc3\xbcent cap al Caire (4 hores de trajecte), Alexandria (6 hores de trajecte) i altres ciutats.\n_START_SECTION_\nFerry\n_START_PARAGRAPH_\nPort Said est\xc3\xa0 unida a la seva ciutat bessona de Port Fuad per un ferry. El trajecte de pas del canal \xc3\xa9s de 10 minuts.\n_START_SECTION_\nAltres\n_START_PARAGRAPH_\nAutobusos p\xc3\xbablics de la Port Said Governorate's Agency for Public Passenger Transport. Hi ha tamb\xc3\xa9 transports privats, microbusos, taxis i cotxes."